अर्थशास्त्रम्/अधिकरणम् १/अध्यायः ४
कृषि-पाशुपाल्ये वणिज्या च वार्ता । धान्य-पशु-हिरण्य-कुप्य-विष्टि-प्रदानादौपकारिकी   ।। ०१.४.०१  ।।
 तया स्व-पक्षं पर-पक्षं च वशी-करोति कोश-दण्डाभ्यां   ।। ०१.४.०२  ।।
 आन्वीक्षिकी त्रयी वार्त्तानां योग-क्षेम-साधनो दण्डः । तस्य नीतिर्दण्ड नीतिः । अलब्ध-लाभ-अर्था लब्ध-परिरक्षणी रक्षित-विवर्धनी वृद्धस्य तीर्थे प्रतिपादनी च   ।। ०१.४.०३  ।।
 तस्यां आयत्ता लोक-यात्रा   ।। ०१.४.०४  ।।
 "तस्माल्लोक-यात्रा-अर्थी नित्यं उद्यत-दण्डः स्यात्  ।। ०१.४.०५  ।।
 न ह्येवंविधं वश-उपनयनं अस्ति भूतानां यथा दण्डः इत्याचार्याः ।। ०१.४.०६  ।।
 नैति कौटिल्यः   ।। ०१.४.०७  ।।
 तीक्ष्ण-दण्डो हि भूतानां उद्वेजनीयो भवति   ।। ०१.४.०८  ।।
 मृदु-दण्डः परिभूयते   ।। ०१.४.०९  ।।
 यथा-अर्ह-दण्डः पूज्यते   ।। ०१.४.१०  ।।
 सुविज्ञात-प्रणीतो हि दण्डः प्रजा धर्म-अर्थ-कामैर्योजयति   ।। ०१.४.११  ।।
 दुष्प्रणीतः काम-क्रोधाभ्यां अवज्ञानाद्वा वानप्रस्थ-परिव्राजकानपि कोपयति । किं-अङ्ग पुनर्गृहस्थान्  ।। ०१.४.१२  ।।
 अप्रणीतस्तु मात्स्य-न्यायं उद्भावयति   ।। ०१.४.१३  ।।
 बलीयानबलं हि ग्रसते दण्ड-धर-अभावे   ।। ०१.४.१४  ।।
 स तेन गुप्तः प्रभवति इति   ।। ०१.४.१५  ।।
 चतुर्-वर्ण-आश्रमो लोको राज्ञा दण्डेन पालितः   ।। ०१.४.१६अ ब  ।।
 स्वधर्म-कर्म-अभिरतो वर्तते स्वेषु वर्त्मसु   ।। ०१.४.१६च्द्  ।।